แนวโน้มดัชนีเช้าดีดขึ้น
นักวิเคราะห์ฯคาดตลาดหุ้นไทยเช้านี้ดีดขึ้น รับผลจากตลาดต่างประเทศขึ้นหลังราคาสินค้าโภคภัณฑ์พุ่ง
3 ก.พ. 2553

นักวิเคราะห์ฯคาดตลาดหุ้นไทยเช้านี้ดีดขึ้น รับผลจากตลาดต่างประเทศขึ้นหลังราคาสินค้าโภคภัณฑ์พุ่ง
นายเทิดศักดิ์ ทวีธีระธรรม ผู้อำนวยการฝ่ายวิจัย บล.เอเซีย พลัส กล่าวว่า ตลาดหุ้นไทยเช้านี้คาดว่าจะดีดตัวขึ้น ทดสอบแถว 705 จุด แต่คงจะยืนไม่ได้นานเนื่องจากตลาดบ้านเรายังมีความวิตกกังวลเกี่ยวกับปัจจัยทางการเมือง อาจจะทำให้เกิดแรงขายทำกำไรออกมาได้
ปัจจัยที่คาดว่าจะทำให้ตลาดปรับตัวขึ้นมาจากที่ตลาดต่างประเทศต่างปรับตัวขึ้นกันทั่วหน้าทั้งดาวโจนส์และตลาดหุ้นอื่นในภูมิภาคเอเชียที่เช้านี้ส่วนใหญ่อยู่ในแดนบวก หลังจากราคาสินค้าโภคภัณฑ์ (Commodity)ปรับตัวสูงขึ้น โดยเฉพาะราคาน้ำมันที่ปรับตัวขึ้นค่อนข้างแรง ขณะนี้ขึ้นมาถึง 77 เหรียญฯ/บาร์เรลแล้ว  พร้อมให้แนวรับไว้ที่ 685 จุด แนวต้าน 705 จุด